— Часта ў снах хаджу па гарах, вінаградніку, заходжу ў дзядулін дом. З бацькамі, братам і сёстрамі, сваякамі размаўляю. Сумую па іх. Родныя яшчэ не гасцявалі ў мяне. Толькі па расказах ведаюць, у якой прыгожай мясціне жыве мая сям’я. Калі набылі камп’ютар, паказваю відэаматэрыял пра аграгарадок Парахонск. Сваякі ўбачылі на нашым лузе каля камбайнаў белых буслоў і кажуць, што такія ж птушкі зімуюць за Амудар’яй. Мо і парахонскія буслы кіруюцца туды ў вырай.